**Muguri**

*Daniela Bălăuță*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Muguri

Împletiți cu geana nopții

Mugurii de sărbătoare

Plâng în palma mov a sorții

De lumină și de floare.

Descălțată de durere

Îmi ascund în șoaptă glezna

Răgușită de putere

Și rănită-n os cu bezna.

Umbra lunii mă încalță

Lunecând spre-o rază nouă

Mângâi noaptea ce mă-nalță

În fiorii smulși din rouă.

Dorm în palma-nmugurită

Fluturii, de grea osândă,

Cu privirea înflorită

Cântă lacrima flămândă.